Covid-19: Amper 100 nuwe gevalle in een tronk Argieffoto Die departement van korrektiewe dienste het bekend gemaak dat 98 gevangenes in ŉ tronk in Oos-Londen positief vir Covid-19 getoets het. Volgens Singabakho Nxumalo, woordvoerder van die departement, het nog ses beamptes en drie gevangenes in die Wes-Kaap ook positief getoets. ŉ Beampte het ook in Kimberley positief getoets, wat beteken daar is nou landwyd altesaam 321 Covid-19-gevalle in die departement. “Om onmiddellike kundigheid in die bestuur van infeksies, voorkoming- en beheermaatreëls te benut, het die departement ’n mediese adviespaneel en 393 bykomende verpleegpersoneel aangestel. “Hierdie maatreëls is ook daarop gemik om die kapasiteit van die departement in die hantering van Covid-19 te versterk, veral in die Oos-Kaap en Wes-Kaap.” In die Oos-Kaap het 173 gevangenes en 50 beamptes reeds positief vir Covid-19 getoets en is twee sterftes aangemeld. Volgens Nxumalo het 59 van hulle reeds van die virus herstel. In die Wes-Kaap het agt gevangenes en 73 beamptes al positief getoets en is een sterfte aangemeld. Altesaam 30 van hulle het reeds van die virus herstel. In Limpopo het twee beamptes reeds positief vir Covid-19 getoets en het een personeellid van die virus herstel. In Gauteng het vier beamptes en nege gevangenes positief getoets en het een persoon reeds herstel. In die Noord-Kaap het een beampte positief vir Covid-19 getoets. Daar is ook een beampte wat positief getoets het by die departement se hoofkantoor. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.